Uittreksel: Skeef – Wenkbrou
Is jy aangetrokke tot mense wat jou geslag deel? Of voel jy nie tuis met die geslag waarmee jy gebore is nie? Wil jy jouself, jou kind of vriend van skaamte, stigma en onsekerheid bevry? Uitkom, boelies, verhoudings, ouerskap, verteenwoordiging, baanbrekers, bondgenote, sigbaarheid, geloof en seks – in hierdie boek is geen onderwerp taboe nie. Die mediapersoonlikheid Renaldo Schwarp deel raad en vertel van sy reis, sonder om doekies om te draai. Bekendes soos Marc Lottering, Rian van Heerden, Marco Spaumer, Joe Foster en die raakvatters van die Mannetjiesvrou-podcast praat ook oor hul kleurvolle ervarings. Verenia, Renaldo se ma, skryf openhartig oor die uitdagings en vreugdes van 'n gay-kind grootmaak. Skeef dra 'n boodskap oor van hoop vir LGBTIQ+-mense en almal na aan hulle. Dit vertel van die vreugde van selfaanvaarding, hoe om die kasdeure wyd oop te skop en van die veerkragtige gemeenskap wat aan die ander kant wag.
"Jip, ek is gay." Dit was die eerste keer dat ek dit hardop vir iemand anders gesê het.
"Is ek gay?" Nee.
"Is ek gay?" Ek weet nie.
"Is ek gay?" Dalk?
Ek het belowe dat ek heeltemal eerlik in hierdie boek gaan wees en daarom bieg ek dat ek op Patricia Lewis versot was. Haar Repelsteeltjiehare en sequence-uitrustings het my voor die kassie vasgenael gehad. My Instagram-profiel getuig daarvan dat my obsessie met sequence-uitrustings oor die jare sterker geword het. Dit was dus logies dat klein Renaldo vir 'n paar maande gedink het dat hy aangetrokke tot Patricia is. Toe nie. Ek het bloot na haar opgekyk. Sy was my "superster" – dis al.
"Two peas in a pod," soos hulle sê. Volgens alle aanduidings sou ons die perfekte paartjie maak. Die gedagte het so 'n paar keer by my opgekom, maar sy was my beste vriendin. Ek het nie veel aandag daaraan gegee nie.
"Ons gaan laat wees vir klas," sê ek glimlaggend. En los haar hand.
Wat ook al die rede is, jy moet slegs uitkom wanneer jy gereed is. Daar is nie 'n "regte manier" van doen nie.